Wolseley-moorde: 3de slagoffer se identiteit bevestig | Netwerk24
Deur Jana Breytenbach 05 Maart 2021 16:46
Gizella Minnaar (33) se oom, Figel Minnaar, sê dit was 'n groot skok toe die polisie hulle Woensdag per brief daarvan in kennis stel dat die DNS-toetse se uitslag positief is.
"Ons het nog altyd gehoop sy lewe en dit is baie moeilik om te aanvaar. Veral haar kinders is baie hartseer," sê Figel.
Gizella Minnaar (33) se lyk is in Oktober in 'n vlak graf in Wolseley gekry.
Minnaar se lyk is die derde wat in Oktober verlede jaar in 'n vlak graf in die Pine Valley- informele nedersetting in Wolseley gekry is.
Siyamcela Sombambela (32) word daarvan aangekla dat hy vroue in dié informele nedersetting vermoor het. Dit is meestal plaas- en seisoenwerkers wat daar woon.
Na verneem word, is hy net van twee moorde aangekla, maar volgens Figel sal die derde moordklag glo bygevoeg word wanneer Sombambela Woensdag weer in die landdroshof verskyn.
Sombambela het in Desember in die hof verskyn nadat hy 'n skulderkenning in verband met die gru-vonds aan die polisie gemaak het.
Minnaar se lyk en dié van Bernadine Frans (21) en Miché Pienaar (25) is op twee afsonderlike geleenthede ontdek nadat die polisie 'n wenk opgevolg het. Hulle het 'n man op heterdaad betrap waar hy 'n lyk gesleep het.
Figel sê hulle was op die toneel en het die lyk van 'n vrou in 'n vlak graf gesien en gedink dit kan Minnaar wees. Hulle moes egter vyf maande wag vir die DNS- toetse om gedoen te word om dit te bevestig.
Hy sê hy weet nie wanneer hulle haar sal kan begrawe nie omdat haar lyk nog by die polisie is.
"Sy was so 'n liewe mens en het haar kinders goed grootgemaak. Ja, sy het haar eie struwelinge gehad, maar sy het haar kinders die regte lesse probeer leer sodat hulle nie dieselfde foute as sy maak nie."
Die polisie op Wolseley het bevestig hulle het Woensdag die uitslae van die DNS-toetse bekom en die familie ingelig dat dit Minnaar se oorskot is.